Kes leiab tubli naise? Ta on pärlitest hinnalisem. Ta mehe süda loodab tema peale ja tulust ei tunne ta puudust. Kogu oma eluaja teeb ta temale head ja mitte kurja. Ta muretseb villu ja linu ning töötab hoolsate kätega. Ta on kaupmehe laevade sarnane, kaugelt toob ta oma leiva. Ta tõuseb  juba öösel ja annab oma perele süüa ning tüdrukutele tööd. Ta soovib põldu ja hangib selle, oma käte viljast ta istutab viinamäe.  Ta kinnitab oma vöö kõvasti ja teeb oma käsivarred tugevaks. Ta märkab, et ta tulukus on hea, ei kustu öösel ta küünal. Ta käed on koonlapuu küljes ja ta pihud hoiavad kedervart. Ta avab oma pihu viletsale ja sirutab vaestele mõlemad käed. Ta ei karda oma pere pärast lume ajal, sest ta perel on topeltriided. Ta valmistab enesele vaipu, ta riietus on linane ja purpurpunane. Ta  mees on tuntud väravais, kui ta istub maa vanemate seas. Ta valmistab ja müüb särke ning annab kaupmeestele vöösid. Ta riided on tugevad ja kaunid ja ta naerab homset päeva. Ta avab oma suu tarkuses ja tema keelel on headuse õpetus. Ta jälgib oma kojas toimuvat ega söö laiskuse leiba. Ta pojad tõusevad ja nimetavad teda õnnelikuks, ja ta mees kiidab teda. "Palju on tütarlapsi, kes töös on tublid, sina ületad kõik." Võluvus on petlik ja ilu on kaduv, ent J-malat kartev naine on kiiduväärt. Kiitke teda ta  käte viljade pärast ja olgu ta austatud linnas oma tegude järgi.